Diari Oficial de la Generalitat Valenciana


Sumari del DOGV 9470, del 15-11-2022 (2022/10265)

RESOLUCIÓ de 2 de setembre de 2022, del director general de Qualitat i Educació Ambiental, per la qual es formula informe d'impacte ambiental del projecte d'autorització administrativa i aprovació d'execució per al desmantellament del depòsit GLP-023-03 i la substitució per dos depòsits de 24.450 litres, sector PAU-21, del terme municipal d'Orihuela. Expedient: (1586701) 63/2020/AIA.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9470

Data del DOGV
:   15-11-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/10561


Data del document
:   02-09-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Orihuela
    * impacte ambiental

RESOLUCIÓ de 2 de setembre de 2022, del director general de Qualitat i Educació Ambiental, per la qual es formula informe d'impacte ambiental del projecte d'autorització administrativa i aprovació d'execució per al desmantellament del depòsit GLP-023-03 i la substitució per dos depòsits de 24.450 litres, sector PAU-21, del terme municipal d'Orihuela. Expedient: (1586701) 63/2020/AIA. [2022/10811]  
Informe d'impacte ambiental  
Expedient: (1586701) 63/6423-HLU.  
Títol: Projecte d'autorització administrativa i aprovació d'execució per al desmantellament del depòsit GLP-023-03 i la substitució per dos depòsits de 24.450 litres.  
Promotor: Nedgia Cegas, SA.  
Òrgan substantiu: Servei Territorial d'Indústria, Energia i Mines d'Alacant.  
Referència de l'òrgan substantiu: CBREDE/2020/1/03.  
Localització: sector PAU-21 del terme municipal d'Orihuela (Alacant).  
  
Descripció del projecte  
Nedgia Cegas, SA, disposa de subministrament de gas propà en el sector PAU-21, Las Colinas Golf del terme municipal d'Orihuela, mitjançant una planta de GLP instal·lada dins d'aquesta urbanització. Es realitzaran obres d'urbanització a l'interior de la parcel·la AUR-A del setor PAU-21, i per això resultarà afectada la planta actual de GLP-023-03 i el traçat actual de les xarxes de propà amb MOP 150 mbar.  
Com a conseqüència, l'empresa que realitzarà les obres d'urbanització sol·licita a Nedgia Cegas, SA, com a titular de la instal·lació afectada, el desmantellament de la planta de GLP existent que subministra gas propà a tot el sector PAU-21. Per continuar amb el subministrament de gas en el sector, Nedgia Cegas, SA, instal·larà una nova planta de capacitat total similar a l'existent en una ubicació pròxima, i construirà també un tram de xarxa entre la nova planta i la xarxa de GLP existent.  
  
El depòsit existent de GLP-023-03 és aeri de 49.500 litres de capacitat, amb una pressió de servei de 150 mbar. El projecte indica que en cap moment s'interromprà el subministrament de propà fins que estiguen construïts els nous depòsits i es posen en servei en obtindre l'autorització de posada en marxa.  
S'instal·laran dos depòsits aeris de capacitat d'emmagatzematge de 24,45 m³ cadascun, amb una pressió de servei de 150 mbar, en una parcel·la pròxima a l'emplaçament actual, i el recinte ocuparà una superfície de 496,82 m². En la mateixa parcel·la s'instal·laran tots els elements necessaris per a poder garantir el subministrament de GLP.  
Les actuacions previstes en el projecte per al desmantellament de la instal·lació existent i la instal·lació de la nova planta de GLP són les següents:  
La instal·lació per desmantellar està composta per un depòsit aeri d'acer de 49,50 m³ de capacitat, per a l'emmagatzematge de fins a 20.790 kg de combustible (grau màxim d'ompliment al 85 %). Està delimitada per una tanca metàl·lica de malla simple d'uns 2 m d'alçària. Entre la connexió del depòsit i la xarxa que proporciona subministrament a la xarxa de distribució de propà del sector PAU-21 hi ha aproximadament 20 m de canonada enterrada. Aquesta canonada serà anul·lada i es taparan els extrems del tram que romanga en el terreny.  
La instal·lació de GLP existent, tant el depòsit com les seues instal·lacions auxiliars es deixaran fora de servei. El depòsit quedarà inertitzat i una vegada comprovada la seua atmosfera inerta amb detector, se certificarà l'absència d'atmosfera explosiva, i se'l deixarà tancat i fora de servei. Totes les operacions de buidatge i transvasament seran efectuades pel personal assignat a aquestes. El transvasament es realitzarà sempre en fase líquida per ser el procediment més ràpid. El buidatge es realitzarà utilitzant el sistema de bombament del mateix camió cisterna.  
La instal·lació projectada tindrà un disseny modular, de manera que els equips estaran integrats en mòduls muntats i provats en fàbrica, per la qual cosa les operacions de muntatge seran mínimes. La nova planta GLP té una capacitat de 2 x 24,45 m³. Es realitzarà la construcció de connexió entre la nova planta i la xarxa de GLP existent, que serà aproximadament de 50 m més una vàlvula. Posteriorment, s'autoritzarà la posada en marxa de la instal·lació.  
El procés de construcció de la nova instal·lació de GLP es durà a terme mitjançant les fases següents: condicionament del terreny (inclou treballs previs d'obra civil), esplanació i neteja de la parcel·la. Fonamentació dels depòsits, es construirà una solera de formigó com a suport d'aquests, després de la compactació prèvia del terreny. Ancoratge de depòsits per garantir-ne l'estabilitat. Obertura de rasa (l'excavació en rasa es realitzarà, sempre que siga possible, amb màquina). Muntatge de la resta d'equips i estructures, i tancament de la parcel·la mitjançant un clos perimetral.  
Quant a la posada en servei de la instal·lació, es realitzarà d'acord amb el que s'ha indicat en ITC-ICG 01 respecte a la xarxa de distribució i en la ITC-ICG 03, respecte a la nova planta de GLP.  
  
Tramitació administrativa  
Amb data 3 de desembre de 2020, va tindre entrada en el Servei d'Avaluació d'Impacte Ambiental (òrgan ambiental) un ofici del Servei Territorial d'Indústria, Energia i Mines d'Alacant (òrgan substantiu), on s'indica que es tramita l'autorització administrativa prèvia i l'aprovació del projecte d'execució de la instal·lació d'una planta de GLP. S'adjunta a l'ofici: la sol·licitud d'inici de l'avaluació d'impacte ambiental simplificada, el document ambiental i el projecte tècnic.  
L'1 de juliol de 2022, l'òrgan substantiu remet un ofici on es dona trasllat de l'informe elaborat pel Servei d'Ordenació i Gestió Forestal de la Direcció General de Medi Natural i d'Avaluació Ambiental de data 29 de juny de 2022 i se sol·licita l'informe d'impacte ambiental.  
  
La Subdirecció General de Medi Natural i d'Avaluació Ambiental emet un informe el 29 de juny de 2022, on s'indica que remet informe del Servei d'Ordenació i Gestió Forestal i que el Servei de Vida Silvestre no té res a aportar a la sol·licitud d'informe realitzada per l'òrgan substantiu.  
L'enginyer tècnic forestal de la demarcació de Crevillent (Servei d'Ordenació i Gestió Forestal) emet informe el 4 d'abril de 2022, on s'exposa que no hi ha afecció a la Vereda del Camino Real en els termes municipals de San Miguel de Salinas i Orihuela.  
Tenint en compte, segons el visor cartogràfic, que la instal·lació se situa en zona urbanitzable (zona de nou desenvolupament residencial), que l'òrgan substantiu ha realitzat les consultes a les administracions públiques afectades, i en nom de la simplificació i reducció de càrregues administratives, s'incorpora l'esmentada documentació al present expedient als efectes previstos en l'article 46 de la Llei 21/2013. La informació continguda en l'expedient aporta elements de judici suficients per a continuar el procediment d'avaluació d'impacte ambiental simplificada.  
  
Consideracions ambientals  
Per a l'emissió del present informe d'impacte ambiental, de conformitat amb l'article 47 de la Llei 21/2013, de 9 de desembre, d'avaluació ambiental, s'han tingut en compte els criteris de l'annex III d'aquesta.  
  
  
Característiques del projecte  
La documentació tècnica exposa que s'anul·larà el depòsit GLP-023-03, situat a l'interior d'una parcel·la de referència cadastral 3002603XH9030S del sector PAU-21 de 49.500 litres per obres d'urbanització. S'instal·laran dos depòsits aeris de GLP de capacitat unitària d'emmagatzematge 24.450 litres, per a permetre la continuïtat del subministrament de gas propà en tot el sector residencial, a l'interior d'una altra de les parcel·les del sector de referències cadastrals 3801101XH9030S i 2403107XH9020S. La superfície aproximada total del recinte serà de 496,82 m². Les característiques d'un depòsit comercial d'aquesta capacitat tenen un diàmetre de 1.750 mm, una longitud de 10.700 mm i un pes aproximat en buit de 5.150 kg. La capacitat màxima de càrrega de cada depòsit serà del 85 % del seu volum.  
  
Ubicació del projecte  
La instal·lació se situarà sobre sòl classificat com a urbanitzable, en el sector residencial PAU-21 d'Orihuela, i disposa de bon accés a través de la carretera CV-941 a l'est de la instal·lació, que comunica amb l'avinguda de Las Colinas. La connexió entre la nova planta de GLP i la xarxa existent de GLP es realitzarà a l'altura de la primera rotonda existent en l'avinguda de Las Colinas d'Orihuela. Tant a l'est com a l'oest de la instal·lació se situen dos nuclis residencials associats a camps de golf. I el nou emplaçament de GLP està a menys de 600 m de zones residencials. L'entorn de la instal·lació està compost per parcel·les rurals dedicades al cultiu de regadiu (cítrics), que estan, sobretot, en les proximitats pinedes.  
A l'oest de la instal·lació està la via pecuària Vereda del Camino Real i el paisatge protegit de la serra d'Escalona i el seu entorn (regulat pel Decret 190/2018, de 19 d'octubre), i a l'est es localitza el barranc Muñino i el barranc del Lobo fins al riu Nacimiento, sense estar afectats per la instal·lació.  
Segons la cartografia i normativa del PATFOR de la Comunitat Valenciana, els terrenys que ocuparà la nova planta de GLP no són forestals, però confronta en la part nord-oest de la parcel·la amb terreny forestal estratègic. Segons el vigent Pla d'acció territorial de caràcter sectorial sobre el risc d'inundació de la Comunitat Valenciana (PATRICOVA), la parcel·la no està afectada per risc d'inundació.  
Consultat el visor cartogràfic, els depòsits de GLP a implantar s'ubiquen en l'àmbit de l'espai inclòs en la Xarxa Natura 2000: zona d'especial protecció per a les aus (ZEPA) «Serra d'Escalona i Devesa de Campoamor». Encara que la documentació aportada exposa que aquest espai és el més pròxim, i comença just en el límit del terme municipal de San Miguel de Salinas.  
L'òrgan substantiu va fer una consulta sobre la possible afecció a Xarxa Natura 2000 a la Direcció General de Medi Natural i d'Avaluació Ambiental (Servei de Vida Silvestre), que va exposar que no té res a aportar a la sol·licitud d'informe realitzat per l'òrgan substantiu.  
  
Consta un informe amb referència 257/2010/OSM VPR, emés el 24 de novembre de 2010, a l'Ajuntament d'Orihuela, l'assumpte del qual és l'avaluació d'efectes sobre l'RN 2000 de la modificació puntual del Pla parcial del sector PAU-21 del terme municipal d'Orihuela (Alacant), pel Servei d'Ordenació Sostenible del Medi (Direcció General del Territori i Paisatge), com a òrgan gestor de l'RN 2000 a la Comunitat Valenciana. La valoració preliminar de repercussions sobre l'RN 2000 de la modificació del Pla parcial del sector PAU-21, aprovat el 30 de desembre de 2005, conclou que el projecte no tindrà efectes apreciables sobre l'RN 2000, principalment per tractar-se d'un pla parcial aprovat i avaluat amb anterioritat a la designació de la ZEPA, per tant, l'ús residencial està consolidat amb anterioritat a la definició dels objectius de conservació de la ZEPA.  
Quant al patrimoni cultural, la documentació aportada indica que, després de consultar la cartografia temàtica associada a jaciments arqueològics i etnològics, no s'observa cap monument puntual ni restes arqueològiques afectades per l'actuació, i consultat l'inventari de béns patrimonials de la Conselleria d'Educació, Cultura i Esport de la Generalitat Valenciana i, llevat d'error, el projecte no afecta cap jaciment arqueològic.  
Característiques del potencial impacte  
El document ambiental preveu els impactes produïts en la fase de construcció de la instal·lació (excavació i moviment de terres, tràfec de maquinària i personal) i en la fase d'explotació d'aquesta (increment de l'impacte visual de la instal·lació, ocupació permanent i servituds).  
  
Inclou mesures minimitzadores tant en la fase de construcció com en la fase d'explotació, en concret, per a la fase d'explotació, les mesures adoptades són: l'alçària dels elements de la planta serà la mínima possible, per a minimitzar l'impacte visual de la instal·lació i la delimitació de la parcel·la es completarà amb tanques o algun tipus de coberta vegetal que permeta que aquesta passe el més desapercebuda possible. La xarxa que es canalitzarà estarà enterrada en el terreny i serà imperceptible, igual que la xarxa existent.  
El projecte tècnic incorpora un estudi de gestió de residus de construcció i enderrocament, en el qual es realitza una estimació dels residus que es preveu que es produiran en els treballs directament relacionats amb l'obra i la gestió d'aquests que es durà a terme. Els residus generats seran retirats per un gestor autoritzat. També incorpora un estudi de protecció contra explosions en el qual es descriuen mesures preventives de seguretat i mesures preventives addicionals en cas de presència de gas.  
Quant al programa de vigilància ambiental, es proposen les accions de control ambiental següents en la fase de construcció: control adequat de la retirada i el manteniment de la terra vegetal, quan siga necessari. Mantindre una velocitat reduïda de trànsit i limitar la generació de pols en suspensió. Controlar el tràfec de maquinària i vehicles fora de l'espai assignat. Vigilància de la presència d'abocaments o residus generats en el procés de construcció. Seguiment del correcte manteniment i restitució de pistes, camins, carreteres i totes aquelles infraestructures existents abans del començament de les obres i que d'alguna manera són afectades per aquestes. En aquelles activitats que impliquen alts nivells acústics, planificar la seua aplicació temporal de manera que no es desenvolupen durant períodes que impliquen molèsties a la població pròxima a l'obra, i es respecten en la mesura que siga possible els horaris nocturns.  
  
Conclusió  
El projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
Consideracions jurídiques  
El projecte examinat constitueix un supòsit d'avaluació d'impacte ambiental simplificada, segons el que es preveu en l'article 7.2.a de la Llei 21/2013, de 9 de desembre, d'avaluació ambiental, en concordança amb l'annex II, grup 4, apartat l (emmagatzematge sobre el terreny de combustibles fòssils no inclosos en l'annex I).  
L'expedient ha seguit el tràmit d'avaluació d'impacte ambiental simplificada previst en la secció 2a, capítol II, del títol II, de la Llei 21/2013, de 9 de desembre, d'avaluació ambiental.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot l'anterior, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc:  
  
  
Primer  
Estimar que el projecte d'autorització administrativa i aprovació d'execució per al desmantellament del depòsit GLP-023-03 i la substitució per dos depòsits de 24.450 litres, promogut per Nedgia Cegas, SA, situat en el sector PAU-21 del terme municipal d'Orihuela (Alacant), sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte i del document ambiental, i als termes d'aquest informe, en particular:  
  
1. Atesa la localització de la nova planta de GLP, i com que la parcel·la que alberga la instal·lació és confrontant amb terreny forestal estratègic, haurà de tindre's en compte l'aplicació del Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció de riscos forestals per a observar en l'execució de les obres i treballs que es desenvolupen en terreny forestal o en els seus voltants.  
2. Si durant l'execució de les obres es trobaren restes paleontològiques, arqueològiques o etnogràfiques, el promotor haurà de comunicar-ho a la Conselleria de Cultura de manera immediata, i haurà d'adoptar les mesures pertinents per a la seua protecció i conservació, de conformitat amb el que s'ha previst en els articles 63 i 65 de la Llei 4/1998, d'11 de juny, del patrimoni cultural valencià.  
3. Les accions incloses en el programa de vigilància i seguiment ambiental hauran de documentar-se, per a acreditar l'adopció i execució de les mesures preventives i correctores proposades i la comprovació de la seua eficàcia. D'aquest programa es portarà un registre documentat que inclourà el resultat dels controls i autocontrols periòdics legalment exigibles. La documentació estarà a la disposició de les autoritats competents.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjudici dels que, si escau, siguen procedents en la via administrativa o judicial contra l'acte, si escau, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 2 de setembre de 2022.- El director general de Qualitat i Educació Ambiental: Joan Piquer Huerga.